આ વાક્યો બોલનારી વ્યક્તિઓ જીવનમાં રોજ અથડાયા કરે છે, જેમની પાસેથી આપણને સતત સાંભળવા મળે છે : ટાઈમ નથી... હું બહુ બિઝી છું, યુ સી... જે માણસ ઑફિસની દરેક ક્ષણ અને દિવસનો દરેક કલાક તેમજ વર્ષનો દરેક દિવસ બિઝી રહે છે એને કામ કરતાં આવડતું નથી. જે માણસ 24 કલાક "ટેન્સ" રહે છે, જેનું કામ ક્યારેય પૂરું થતું નથી એ માણસને "ટાઈમ-મેનેજેમેન્ટ" નામની વસ્તુની ખબર નથી. આજકાલ મેનેજમેન્ટના વિશ્વમાં ટાઈમ-મેનેજમેન્ટની વિભાવના પ્રમુખ બની રહી છે. અને આ વિભાવના જેટલી નવી છે એટલી જ જૂની છે. આપણી એક કહેવત હતી કે પાઈની પેદાશ નહીં ને ઘડીની નવરાશ નહીં! ઘાણીમાં તેલ કાઢનાર બળદ પણ ગોળગોળ ફરતો રહે છે, હંમેશા "બિઝી" હોય છે.